- తాజాగా 'ఎస్సార్‌' గ్రూపు రుణంతో లంకె
- 453 కోట్లు లబ్దిపొందారంటూ ఆరోపణలు
- వివరాలను వెలుగులోకి తెచ్చిన అరవింద్‌
- ప్రధానికి కార్యాలయానికి పూర్తి సమాచారం
ముంబయి: దేశంలో అతిపెద్ద ప్రయివేటు రంగ విత్త సంస్థ ఐసీఐసీఐ బ్యాంకు అధినేత్రి చందా కొచ్చర్‌పై మరో అభియోగం వెలుగులోకి వచ్చింది. వీడియోకాన్‌కు రుణ మంజూరీ విషయం ఇప్పటికే వివాదాస్పదమై ఆమె మెడకు చుట్టుకుంటున్న వేళ అమెపై మరో అభియోగం ప్రధాని కార్యాలయానికి చేరింది. ఎస్సార్‌ గ్రూపుకు రుణాల మంజూరీ విషయంలో కొచ్చర్‌ రూయా బ్రదర్స్‌తో 'నాకది.. నీకిది' (క్విడ్‌ప్రోకో) అవగాహన కుదుర్చుకొని అక్రమాలకు పాల్పడ్డారంటూ శనివారం మరోఆరోపణలు తెరపైకి వచ్చాయి. దీంతో ఆమె భవిష్యత్తుపై మరిన్ని నీలినీడలు కమ్ముకున్నాయి. చందా భర్త దీపక్‌ కొచ్చర్‌ కంపెనీ నూపవర్‌కు లబ్ది చేకూర్చేలా ఆమె రూయా బ్రదర్స్‌కు పెట్టుబడులు సమకూర్చారని అరవింద్‌ గుప్తా అనే వ్యాపారి ఆరోపించారు. ఇదే విషయమై ఆయన ప్రధాన మంత్రి నరేంద్ర మోడీకి లేఖ రాశారు. వీడియోకాన్‌కు రుణ మంజూరీ విషయంలో కొచ్చర్‌ కుటుంబం గుట్టుగా లబ్ది పొందిందంటూ రెండేళ్ల కిందట ప్రధాని కార్యాలయానికి ఉప్పంటించిన అరవింద్‌ గుప్తాయే తాజాగా ఎస్కార్‌ గ్రూపుతో క్విడ్‌ప్రోకో అంశాన్ని తెరపైకి తేవడం విశేషం. రూయా బ్రదర్స్‌కు రుణాల జారీలో జరిగిన అవకతవకలు, మోసాన్ని విచారించాలని కోరుతూ దీనికి సంబంధించిన ఆరోపణల పత్రాలను అరవింద్‌ గుప్తా గత నెల 11న ప్రధాని సహా, సంబంధిత మంత్రిత్వ శాఖ, రెగ్యులేటరీ సంస్థలకు ఆర్జీలనుపంపారు. దీపక్‌ కొచ్చర్‌కు నూపవర్‌ గ్రూప్‌ పేరుతో పలు కంపెనీలు ఉన్నాయి. తాజాగా ఇదే కంపెనీలోకి మారిషస్‌ నుంచి ఎస్సార్‌ గ్రూప్‌ నిధులు వచ్చాయనేది అరవింద్‌ గుప్తా ప్రధాన ఆరోపణ. ఎస్సార్‌ గ్రూప్‌ చైర్మెన్‌ శశిరూయా అల్లుడు నిషాంత్‌ కనోడియా నుంచి రూ.325 కోట్లు నూపవర్‌ గ్రూప్‌లోకి రాగా, రూయాల మేనల్లుడు అనిరుధ్‌ భూవాల్కా కంపెనీల ద్వారా కోట్ల పెట్టుబడులు సంస్థలోకి వచ్చాయని గుప్తా ఆరోపించారు.
పెట్టుబడులు వయా మారిషస్‌..
మారిషస్‌ కంపెనీల ద్వారా భారీగా చందా కొచర్‌ భర్త దీపక్‌ కొచర్‌ లబ్ది పొందినట్లు గుప్తా ఆరోపింస్తున్నారు. ఇందులో ఎస్సార్‌ గ్రూపు రూయా బ్రదర్స్‌ కీలక పాత్ర పోషించారని ఆయన పేర్కొన్నారు. తద్వారా దీపక్‌ కొచర్‌ చెందిన నూపవర్‌ గ్రూప్‌నకు సుమారు రూ.453 కోట్లు మళ్ళినట్లు ఆయన వెల్లడించారు. రూయా సంస్థలు పలు బ్యాంకుల వద్ద తీసుకున్న మొత్తం రుణం 102 కోట్ల డాలర్లు (దాదాపుగా రూ.6600 కోట్లు)గా ఉంది. ఇందులో 25 శాతం పైగా రుణాలు ఐసీఐసీఐ బ్యాంక్‌ నుంచే విడుదలయ్యాయని అరవింద్‌ గుప్తా తెలిపారు. ఒక్క ఐసిఐసిఐ బ్యాంకే 35 కోట్ల డాలర్ల (సుమారు రూ.2.200 కోట్లు) రుణం ఇచ్చిందని ఆయన వివరించారు. దీనికి ప్రతిగా దీపక్‌ కొచ్చర్‌ సంస్థకు లబ్ది లభించిందని ఆయన అన్నారు. ఈ లావాదేవీలు అన్నింటిపైనా దర్యాప్తు చేయాలనీ గుప్తా ప్రధానిని కోరారు. ఈ నిధులు ఎలా బదిలీ అయ్యాయో విచారణ చేయాలని డిమాండ్‌ చేశారు. '2010 డిసెంబర్‌ నుంచి 2012 మార్చి 21వ తేదీ మధ్య కాలంలో చందా కొచర్‌ భర్తకు చెందిన నూపవర్‌ రెన్యూవబుల్స్‌ కంపెనీలో మాటిక్స్‌ గ్రూప్‌ రూ.324.37 కోట్లు పెట్టుబడి పెట్టింది. రూయా సోదరుల్లో ఒకరైన రవి రూయా కుమార్తె స్మితి రూయా భర్త నిషాంత్‌ కనోడియాకు మారిషస్‌లో మాటిక్స్‌ అనే గ్రూప్‌ను నిర్వహిస్తున్నారు.
ఇది మొదటి పెట్టుబడి కాగా రెండో పెట్టుబడి రూయాల మేనల్లుడైన అనిరుధ్‌ భూవల్కాకు చెందిన కంపెనీల ద్వారా చందా కొచర్‌ భర్త కంపెనీకి నిధులు తరలించారు. కాగా ఎస్సార్‌ గ్రూప్‌నకు చెందిన ఏషియా మోటార్‌ వర్క్స్‌ హోల్డింగ్స్‌ అనే కంపెనీ దీపక్‌ కొచర్‌కు చెందిన నూ పవర్‌ టెక్నాలజీస్‌ అనే కంపెనీని కొనుగోలు చేసింది. నేరుగా పెట్టుబడులు పెట్టడం కాకుండా ఎఎండబ్ల్యూ మోటార్స్‌ లిమిటెడ్‌ అనే కంపెనీ ద్వారా రూ.197 కోట్ల పెట్టుబడి పెట్టడం అనేక ప్రశ్నలకు తావిస్తోంది' అని గుప్తా పేర్కొన్నారు.
ఖండించిన సంస్థలు..
కొచ్చర్‌పై అరవింద్‌ గుప్తా చేసిన ఆరోపణలను ఐసీఐసీఐ బ్యాంక్‌ ఖండించింది. ఎస్సార్‌ గ్రూపునకు తాము ఒక్కరమే రుణం ఇవ్వలేదని, ఏడు బ్యాంకుల కూటమి రుణాలనిచ్చినట్టుగా బ్యాంక్‌ తెలిపింది. మరోవైపు ఎస్సార్‌ గ్రూపు ఈ అంశంపై స్పందిస్తూ ఇవి ఉద్దేశ్యపూర్వక ఆరోపణలని పేర్కొంది. నూపవర్‌లో పెట్టుబడి పెట్టిన ఫస్ట్‌ ల్యాండ్‌ హౌల్డింగ్స్‌తో తమ గ్రూప్‌నకు ఎలాంటి సంబంధం లేదని తెలిపింది. కాగా అభివద్ధికి మంచి అవకాశాలు ఉన్న రంగంలో ఉన్నందున నూపవర్‌లో తాము పెట్టుబడులు పెట్టామని మాటిక్స్‌ పేర్కొంది.
మీ స్నేహితులకు రికమెండ్ చెయ్యండి